S-270/2017

Mál þetta, sem dómtekið var í dag, var höfðað með ákæru útgefinni af lögreglustjóranum á höfuðborgarsvæðinu 4. síðasta mánaðar, á hendur S-kk-þgf A-kk-þgf H-kk-þgf, kt. 000000-0000, Klappakór 1d í Kópavogi, „fyrir eftirfarandi umferðar- og fíkniefnalagabrot:

1. Með því að hafa mánudaginn 27. mars 2017, ekið bifreiðinni [...] sviptur ökurétti og ófær um að stjórna henni örugglega vegna áhrifa ávana og fíkniefna (tetrahýdrókannabínól í blóði mældist 16 ng/ml og amfetamín 45 ng/ml) eftir Grensásvegi í Reykjavík, þar sem lögregla stöðvaði aksturinn. Í kjölfarið lagði lögregla hald á 0,64 g af maríhúana sem ákærði hafði haft í vörslum sínum. [...]

2. Með því að hafa sunnudaginn 4. júní 2017, ekið bifreiðinni [...] sviptur ökurétti og ófær um að stjórna henni örugglega vegna áhrifa ávana og fíkniefna (tetrahýdrókannabínól í blóði mældist 16 ng/ml) eftir Digranesvegi í Kópavogi, þar sem lögregla stöðvaði aksturinn. [...]

Telst þetta varða við 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987 og 2., sbr. 5. og 6. gr. laga nr. 65/1974 um ávana- og fíkniefni.

Þess er krafist að ákærði verði dæmdur til refsingar, greiðslu alls sakarkostnaðar og sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og til að sæta upptöku á 0,64 g af maríhúana skv. heimild í 6. mgr. 5. gr. laga nr. 65/1974.“

Um málsatvik er skírskotað til ákæru.

Ákærði sótti ekki þing og boðaði ekki forföll, en í fyrirkalli sem gefið var út 31. síðasta mánaðar og var birt ákærða ásamt ákæru málsins 7. þessa mánaðar, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Ákærði er fæddur í október árið 1993 og hefur samkvæmt framlögðu sakavottorði í fjórgang verið gerð refsing. Með sátt hjá lögreglustjóra 10. október 2012 samþykkti hann greiðslu sektar fyrir brot gegn lögum um ávana- og fíkniefni sem hann viðhafði fyrr á því ári. Með dómi 10. janúar 2014 var hann dæmdur til greiðslu 150.000 króna sektar og sviptur ökurétti í tólf mánuði, fyrir akstur án ökuréttinda og undir áhrifum ávana- og fíkniefna. Með dómi 18. desember 2015 var hann dæmdur til greiðslu 440.000 króna sektar og sviptur ökurétti í tvö ár, fyrir að aka bifreið sviptur ökurétti og undir áhrifum áfengis og ávana- og fíkniefna. Síðast var hann með dómi 8. desember á síðasta ári, dæmdur í þrjátíu daga fangelsi og sviptur ökurétti ævilangt, fyrir brot gegn umferðarlögum, þar á meðal fyrir að hafa ekið sviptur ökurétti og undir áhrifum ávana- og fíkniefna.

Að framangreindu virtu, sbr. 5. töluliður 1. mgr. 70. gr. almennra hegningarlaga nr. 19/1940 og að gættri 77. gr. sömu laga, þykir refsing ákærða hæfilega ákveðin fangelsi í fjóra mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Með vísan til 6. mgr. 5. gr. laga nr. 65/1974, skal hann sæta upptöku á því maríhúana sem hald var lagt á, eins og nánar greinir í dómsorði.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur samanlagt 221.369 krónum.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð :

Ákærði, S-kk-nf A-kk-nf H-kk-nf, sæti fangelsi í fjóra mánuði.

Ákærði er sviptur ökurétti ævilangt.

Ákærði sæti upptöku á 0,64 g af maríhúana, sem hald var lagt á.

Ákærði greiði 221.369 krónum.

H-kk-nf Þ-kk-nf